Khalid Salimi

Khalid Salimi (urdu: خالد سلیم; født 1954 i Karachi, Pakistan) er en norsk menneskerettighetsaktivist, forfatter og kulturkritikker.  
Salimi er en sentral person i det antirasistiske arbeidet og i arbeidet for likestilling av innvandrere i Norge. Han er mannen bak slagordet «17.mai for alle...», som ble til etter at Sagene barneskole i Oslo mottok trusler fra det nynazistiske miljøet på 1980-tallet.
Salimi har siden slutten av 1970-tallet engasjert seg for innvandrere og minoriteters rettigheter, særlig i debatten om rasisme og antirasisme. Han har hatt en viktig rolle i oppstarten av en rekke organisasjoner og tiltak, herunder SOS rasisme og Antirasistisk Senter.
I 1978 var han med å starte arbeidsfellesskapet Immigrantenkollektivet, som sto bak opprettelsen og utgivelsen av det antirasistiske magasinet «Immigranten». Kollektivet var et av de første til å motta konsesjon til å starte nærradio i Norge; Radio Immigranten, senere Tellus Radio. Magasinet «Immigranten» heter i dag «Samora Forum», hvor Salimi er ansvarlig redaktør. 
I 1993 valgte Salimi å melde seg ut av SOS Rasisme som han var medgrunnlegger og leder av. Salimi trakk seg da han mente organisasjonen var på vei mot det venstreekstreme.
I 2011 ble Salimi sakkyndig på tverrsektoriell og kunstfaglig felt for Nordisk Kulturfond. Videre har Salimi vært styremedlem i Litteraturhuset i Oslo, hvor han satt frem til 2012. 
Salimi har vært fast spaltist i både Dagbladet (2001-2002) og Morgenbladet (2012-2013).
Per dags dato er Salimi direktør for Melafestivalen (2001) og Melahuset (2016).


== Bakgrunn ==
Salimi vokste opp i Lahore, Pakistan. I en alder av 13 år, begynte han å bidra på trykk i pakistanske aviser. Senere skrev han en rekke korte noveller som også ble kringkastet i Pakistan Broadcasting Cooperation, PBC. I Multan-avdelingen i PBC, skrev han hørespill for barn i perioden 1972/73. Rett etter ble han redaktør for ukentlig barne- og ungdomsbilag i dagsavisen, Kohistan. I 1974 ble han valgt som informasjonssekretær i Jadid Adbi Tehrik, Movement for Contemporary Literature i Lahore.[trenger referanse]Da han kom til Norge i 1976, skrev han for Universitas, Ny Tid og for Kontrast i perioden 1977-1979, før han gikk på Journalisthøgskolen (1981–1982).


== Virke ==
Salimi var leder for Antirasistisk senter frem til 1996. Som talsperson for Antirasistisk senter, gjennom offentlig debatt, bokutgivelser og foredrag, har han etablert seg som en av de mest kjente intellektuell med norsk-pakistansk bakgrunn i Norge. 
I 1995 var Salimi en av lederne for den europeiske kampanjen «All Different All Equal», initiert av blant annet Gro Harlem Brundtland. 
Salimi var medlem av Salman Rushdies støttekomite i 1985. Han var leder for arbeidet med Handlingsplan for kulturelt mangfold for Nordisk ministerråd (1997) og styremedlem i Norsk P.E.N. 1998–2003. Han ble i 1985 tildelt Frihetsprisen, som utdeles av svenske Dagens Nyheter og danske Politiken, sammen med andre ledere av SOS Rasisme.
Salimi ble nestleder i Norsk kulturråd (1996–2004), og ledet også rådets nye satsingsområde «Mosaikk» - for å styrke det kulturelle mangfoldet i norsk kulturliv. I 1999 tok Kulturrådet initiativ til å etablere Horisont som en selvstendig stiftelse. Stiftelsen Horisont er i dag Stiftelsen Mela.


== Bokutgivelser ==
Gnister i snø, sammen med Nirmal Brahmachari, Lars Amund Vaage, m.fl., 1998
Mangfold og likeverd, 1996
Roser i snø: dikt og tekster av innvandrere i Norge, Sverige og Danmark (red.), 1988
Rasismens røtter : da rasismen kom til Norge m/Mari Linløkken, 1987


== Referanser ==


== Eksterne lenker ==
Tidsskriftet Samora
Melafestivalen